Șef de Poliție din județ: „Avem altă menire, nu să fim purtători de „lumină” sau pască”. Şeful Sectorului Poliţiei de Frontieră Berveni, comisarul şef Gheorghe Boşca, a luat atitudine vizavi de protocolul încheiat între MAI şi Bor, arătând că poliţiştii au altă menire decât aceea de a fi purtători de „lumină” sau de „pască”, potrivit Opinie de Carei.

Redăm integral postarea comisarului şef Gheorghe Boşca, transmisă de Opinie de Carei:

Nu văd niciun șef de armă din Ministerul Afacerilor Interne să fi luat atitudine față de umilința la care puteam fi supuși! Noi, polițiștii, domnilor guvernanți, avem altă menire, nu să fim purtători de „lumină” sau pască. La fel și celelalte structuri de apărare și ordine publică. Din păcate, șefii numiți politic, nu au verticalitate. Pentru asta există „armata” de preoți. FELICITĂRI președintelui pentru atitudinea luată în acest context. Sunt creștin ortodox și pe această cale, îmi arăt admirația față de toți cei care au sărbătorit SFINTELE PAȘTI în data de 12.04. fără a ridica pretenții.

Lumina Sfântă va fi împărțită cu ajutorul polițiștilor. Ministrul Afacerilor Interne, Marcel Vela, a anunțat că a fost semnat un acord între MAI și Patriarhia Română care prevede acordarea sprijinului pentru împărțirea luminii și a sfintelor paști pentru credincioși.

Declarațiile făcute de Marcel Vela:

,,Având în vedere numărul mare de credincioși, MAI vine în sprijinul BOR executând misiuni de ajutor pentru clerici și credincioși. Vom ajuta BOR la împărțirea sfintelor paști cât și a luminii sfinte aduse de la Ierusalim în seara Învierii. Pâinea binecuvântată va fi distribuită credincioșilor în zilele de vineri și sâmbătă, între 7 și 17 în toate parohiile din patriarhia română, în locurile special amenajate de către personalul bisericii și de către voluntari, cu respectarea măsurilor de protecție, exact ca la magazinele comerciale. În declarație, credinciosul va face precizarea „pentru ridicarea sfintelor paști” și va trece numele lăcașului de cult din zona de rezidență. Forțele de ordine vor asigura ordinea publică pe toată perioada împărțirii sfintelor paști. În noaptea de Înviere este permisă circulația tuturor preoților și voluntarilor. Echipajele care acționează în posturile fixe cât și cele de la punctele de frontieră vor oferi sfânta lumina persoanelor aflate în trafic sau celor care tranzitează frontiera.”